Forsvarsministeren vil ikke svare på om hun kjente til USAs overvåkingsprogram

For første gang stiller en ansvarlig statsråd opp til intervju om Snowden-avsløringene. Men Anne-Grete Strøm-Erichsen avslører ikke noe.

16. aug. 2013 10:00 Sist oppdatert 15. februar 2016

Angela Merkel har sagt at hun ikke visste om PRISM før Snowden-avsløringene og tyske myndigheter har innrømmet bruk av den amerikanske etterretningstjenestens NSAs analyseprogram XKeyscore. Men hva sier den norske forsvarsministeren som er ansvarlig for den norske e-tjenesten?

– Hvordan ser du på avsløringene som er kommet fra Edward Snowden?

– Prinsipielt må alle som driver en e-tjeneste følge sitt eget lands regelverk. De som jobber der er underlagt taushetsplikt. Jeg har heller ikke detaljer eller opplysninger om det som er kommet ut av den saken.

– Ifølge de nylig nedgraderte retningslinjene for E-tjenesten står det at du skal ha informasjon om alle saker hvor E-tjenesten overvåker nordmenn i utlandet og hvor ofte E-tjenesten gir info til utlandet. Hvor mange slike saker har du blitt orientert om?

Forsvarsminister Anne-Grete Strøm-Erichsen og sjef for e-tjenesten, Kjell Grandhagen, i mars da de presenterte sin åpne trusselvurdering. Roald, Berit

– Det er riktig at departementet har innsyn, men jeg kan ikke si noe om antallet sånne saker. Har du tips om overvåkingsavsløringene? Kontakt Aftenpostens journalister her, eller send inn til vår krypterte varsletjeneste.

Jevnlige møter med E-tjenesten

– Vi har forstått det rett at du har innsyn i alt E-tjenesten foretar seg?

– Ja.

– Får du automatisk alt inn eller må du selv spørre om informasjonen?

– Jeg har jevnlige møter med e-tjenesten, og departementet har mange møter med dem. Jeg kan også selvfølgelig be om spesielle ting.

– Visste du at PRISM eksisterte?

– Når du spør meg om sånt kan jeg ikke si om jeg var kjent med det.

– Hva med britenes Tempora?

– Jeg svarer ikke på disse spørsmålene. Det jeg er opptatt er av at vi har kontroll med norsk e-tjeneste og jeg mener den kontrollen er god.

Taus

– Hvilke land utveksler Norge informasjon med? Er det for eksempel bare NATO-allierte?

– Jeg kan ikke si hvilke land.

– Kan du avkrefte at Norge driver med signalspaning på samme måte som svenskene gjør gjennom FRA-loven, og som britene gjør gjennom Tempora-programmet som er avslørt av Snowden?

– Jeg kommer ikke til å bekrefte eller avkrefte noe som helst. Vi har vårt lovverk og vi følger det.

– Det er avslørt at britene får penger fra USA for etterretning. Får Norge penger fra USA eller andre land i en eller annen form for å drive etterretningsarbeid? Eller er det kun egenfinansiert?

– Jeg svarer prinsipielt ikke på noen av disse spørsmålene.

— Jeg svarer ikke

– Kan du bekrefte at Norge er 3.-klassepartner med USA i UKUSA-samarbeidet (Ifølge Snowden betyr det i så fall at USA ser på Norge som et legitimt spionmål (red.anm.) )?

– Jeg svarer deg ikke på noen av disse spørsmålene.

– Bruker Norge XKeyscore?

– Du spør hele tiden om de samme tingene. Og du kan spørre og spørre, men jeg svarer ikke.

I etterkant av intervjuet har Strøm-Erichsen bedt oss presisere at hun ikke kan svare på spørsmålene om e-tjenestens arbeid og metoder fordi det er gradert (hemmelig) informasjon, og det vil avsløre Norges kapasitet «overfor mulige trusselaktører». Hun kan heller ikke kommentere alliertes hemmelige tjenester.

Les mer:

Les også E-tjenesten har fått nytt spionprogram

og

Fakta Fakta PRISM er et program hvor NSA (National Security Agency) har direkte tilgang på serverne til Google, Facebook, Microsoft, Skype, Apple, Yahoo med flere.Tempora er et britisk program som gjør at britene overvåker nesten all internettrafikk som krysser England på vei til USA. Amerikanerne skal også ha gitt økonomisk støtte til britene, og fått tilgang på den informasjonen som snappes opp.Blant annet ved hjelp av programmet XKeyscore har NSA hatt mulighet til å følge med på hva internettbrukere gjør i sanntid.Aftenposten har skrevet at E-tjenesten har fått et nytt spionprogram som handler om utveksling av informasjon med andre land. E-tjenesten ville ikke svare på om det programmet er XKeyscore, som er avslørt brukt i blant annet Tyskland for samarbeid med NSA.En godt informert kilde har fortalt Aftenposten at Norge er en såkalt tredjeklasse-partner i UKUSA-samarbeidet om signal-etterretning. Ifølge Snowden-avsløringene overvåker USA også disse tredjeklassepartnerne. Kilder: Snowden-dokumenter publisert i Washington Post og Guardian Vis mer